PMIndiaData/PMIndiaSum huggingface dataset:
ପ୍ରଧାନମନ୍ତ୍ରୀଙ୍କୁ ଭେଟିଲେ ଭାରତ ଗସ୍ତରେ ଥିବା ଫ୍ରାନ୍ସର ବୈଦେଶିକ ଓ ୟୁରୋପୀୟ ବ୍ୟାପାର ମନ୍ତ୍ରୀ

ସେପ୍ଚେମ୍ବର ୧୩-୧୫, ୨୦୨୨ ପର୍ଯ୍ୟନ୍ତ ଔପଚାରିକ ଭାରତ ଗସ୍ତରେ ଥିବା ଫ୍ରାନ୍ସର ବୈଦେଶିକ ଓ ୟୁରୋପୀୟ ବ୍ୟାପାର ମନ୍ତ୍ରୀ ସୁଶ୍ରୀ କାଥେରିନ କୋଲୋନା ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ଦ୍ୱିପାକ୍ଷିକ ଓ ଉଭୟ ପକ୍ଷର ସ୍ୱାର୍ଥ ନିହିତ ଥିବା ଅନ୍ୟ ପ୍ରସଙ୍ଗରେ ଆଲୋଚନା ବ୍ୟତୀତ ଫ୍ରାନ୍ସର ମନ୍ତ୍ରୀ, ପ୍ରଧାନମନ୍ତ୍ରୀଙ୍କୁ ଫ୍ରାନ୍ସ ରାଷ୍ଟ୍ରପତି ମାକ୍ରୋଁଙ୍କ ବନ୍ଧୁତା ଓ ସହଯୋଗର ବାର୍ତ୍ତା ପ୍ରଦାନ କରିଥିଲେ । ପ୍ରଧାନମନ୍ତ୍ରୀ ଶ୍ରୀ ମୋଦୀ ପ୍ୟାରିସ ଓ ଜର୍ମାନର ଶାଲ୍ସ ଏଲମୁ ଠାରେ ରାଷ୍ଟ୍ରପତି ମାକ୍ରୋଁଙ୍କ ସହ ହୋଇଥିବା ନିକଟରେ ହୋଇଥିବା ବୈଠକକୁ ସ୍ମରଣ କରିଥିଲେ ଓ ଯଥାଶୀଘ୍ର ରାଷ୍ଟ୍ରପତିଙ୍କୁ ଭାରତରେ ସ୍ୱାଗତ କରିବାକୁ ଇଚ୍ଛା ଜାହିର କରିଛନ୍ତି ।
ଦିଲ୍ଲୀର ଆଲିପୁରରେ ଘଟିଥିବା ଦୁର୍ଘଟଣା ପାଇଁ ଦୁଃଖ ପ୍ରକାଶ କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦିଲ୍ଲୀର ଆଲିପୁରରେ ଘଟିଥିବା ଦୁର୍ଘଟଣାରେ ମୃତକଙ୍କ ପାଇଁ ଗଭୀର ଦୁଃଖ ପ୍ରକାଶ କରିଛନ୍ତି । ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ଟୁଇଟ୍ କରିଛି; “ଦିଲ୍ଲୀର ଆଲିପୁରରେ ଘଟିଥିବା ଏହି ଦୁର୍ଘଟଣାରେ ମୁଁ ମର୍ମାହତ । ମୋର ସମବେଦନା ସେହି ବ୍ୟକ୍ତିମାନଙ୍କ ସହିତ ରହିଛି ଯେଉଁମାନେ ନିଜର ପ୍ରିୟଜନଙ୍କୁ ହରାଇଛନ୍ତି । ମୁଁ ପ୍ରାର୍ଥନା କରୁଛି ଯେ ଆହତମାନେ ଶୀଘ୍ର ସୁସ୍ଥ ହୁଅନ୍ତୁ: ପ୍ରଧାନମନ୍ତ୍ରୀ”
ସୁଶ୍ରୀ ଜେ.ଜୟଲଳିତାଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସୁଶ୍ରୀ ଜେ.ଜୟଲଳିତାଙ୍କ ବିୟୋଗରେ ଶୋକ ପ୍ରକାଶ କରିଛନ୍ତି । “ସୁଶ୍ରୀ ଜୟଲଳିତାଙ୍କ ବିୟୋଗରେ ଗଭୀର ଭାବେ ମର୍ମାହତ । ତାଙ୍କ ମୃତ୍ୟୁ ଭାରତୀୟ ରାଜନୀତିରେ ଏକ ବିରାଟ ଶୂନ୍ୟସ୍ଥାନ ସୃଷ୍ଟି କରିଛି । ଜୟଲଳିତାଙ୍କ ଲୋକସମ୍ପର୍କ, ଗରିବଙ୍କ କଲ୍ୟାଣ ପାଇଁ ଚିନ୍ତା, ମହିଳା ଓ ନିଷ୍ପେସିତଙ୍କ ଲାଗି ସମ୍ବେଦନା – ତାଙ୍କୁ ସଦାବେଳେ ପ୍ରେରଣାର ଉତ୍ସ କରି ରଖିବ । ଏଭଳି ଦୁଃଖଦ ମୁହୂର୍ତ୍ତରେ ତାମିଲନାଡୁ ରାଜ୍ୟବାସୀଙ୍କ ପାଇଁ ମୋର ସମବେଦନା ଓ ପ୍ରାର୍ଥନା । ଏହି ଅପୂରଣୀୟ କ୍ଷତିକୁ ସାହସ ଓ ଧୈର୍ଯ୍ୟର ସହ ସମ୍ଭାଳିବା ଦିଗରେ ଭଗବାନ ସେମାନଙ୍କୁ ଶକ୍ତି ଦିଅନ୍ତୁ । ଜୟଲଳିତା ଜୀଙ୍କ ସହିତ ମିଶିବା ଏବଂ ଭାବ ବିନିମୟ କରିବାର ଅନେକ ସୁଯୋଗ ଅତୀତରେ ମିଳିଛି ଯାହାକି ସର୍ବଦା ମୋ ସ୍ମୃତିରେ ରହିବ । ତାଙ୍କ ଆତ୍ମାର ଶାନ୍ତି ଓ ସଦ୍ଗତି କାମନା କରୁଛି,” ବୋଲି ପ୍ରଧାନମନ୍ତ୍ରୀ ତାଙ୍କ ବାର୍ତ୍ତାରେ କହିଛନ୍ତି ।
ଭ୍ରଷ୍ଟାଚାର, କଳାଧନ, ଆତଙ୍କବାଦ ବିରୋଧୀ ମହା ଅଭିଯାନ ଓ ଯଜ୍ଞରେ ଦେଶବାସୀଙ୍କ ଅକୁଣ୍ଠ ଯୋଗଦାନକୁ ପ୍ରଧାନମନ୍ତ୍ରୀଙ୍କ ଭୂୟସୀ ପ୍ରଶଂସା

କଳାଧନ, ଭ୍ରଷ୍ଟାଚାର ଏବଂ ଆତଙ୍କବାଦ ବିରୁଦ୍ଧରେ ସରକାର ଆରମ୍ଭ କରିଥିବା ସାଂପ୍ରତିକ ଅଭିଯାନକୁ ଜନସାଧାରଣ ସାମଗ୍ରୀକଭାବେ ସମର୍ଥନ ଜଣାଇଥିବାରୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଦେଶବାସୀଙ୍କୁ ଅଭିନନ୍ଦନ ଜଣାଇଛନ୍ତି । ଆଜି (୦୮.୧୨.୨୦୧୬) ନିଜର ଟ୍ୱିଟର ପୃଷ୍ଠା ଜରିଆରେ ପ୍ରଧାନମନ୍ତ୍ରୀ ଜନସାଧାରଣଙ୍କ ସହ ମତ ବିନିମୟ କରିବା ବେଳେ କହିଛନ୍ତି ଯେ ବିମୁଦ୍ରୀକରଣ ନିଷ୍ପତ୍ତି, କଳାଧନ, ଭ୍ରଷ୍ଟାଚାର ଓ ଆତଙ୍କବାଦ ବିରୁଦ୍ଧରେ ଏକ ମହା ଅଭିଯାନ ଏବଂ ମହାଯଜ୍ଞ । ଏଥିରେ ସାମୟିକ ବ୍ୟଥା ସତ୍ତ୍ୱେ ଜନସାଧାରଣ ବହୁ ସଂଖ୍ୟାରେ ନିଜକୁ ସାମିଲ କରିଥିବାରୁ ସେ ଅଶେଷ ଧନ୍ୟବାଦ ଜଣାଇଛନ୍ତି । ପ୍ରଧାନମନ୍ତ୍ରୀ କହିଛନ୍ତି ଯେ ସ୍ୱଳ୍ପ ସମୟର ବିମୁଦ୍ରୀକରଣ ବ୍ୟଥା, ଜନସାଧାରଣଙ୍କ ପାଇଁ ଦୀର୍ଘସ୍ଥାୟୀ ଫାଇଦା ପହଂଚାଇବ । ଦେଶରେ ଏକ ନଗଦମୁକ୍ତ କାରବାର ବ୍ୟବସ୍ଥା ଆରମ୍ଭ କରିବା ଦିଗରେ ବିମୁଦ୍ରୀକରଣ ଏକ ବଡ ପଦକ୍ଷେପ । ଅର୍ଥନୈତିକ କାରବାର ସହ ଆଧୁନିକ ପ୍ରଯୁକ୍ତି କୌଶଳକୁ ଯୋଡା ଯାଉଛି । ଜନସାଧାରଣ ସେମାନଙ୍କ ଦୈନିକ କାରବାର ପାଇଁ ଏହି ସରଳ ଡିଜିଟାଲ ବ୍ୟବସ୍ଥାରେ ନିଜକୁ ସାମିଲ କରିବାକୁ ପ୍ରଧାନମନ୍ତ୍ରୀ ଆହ୍ୱାନ ଦେଇଛନ୍ତି । ‘‘ଭ୍ରଷ୍ଟାଚାର, ଆତଙ୍କବାଦ ଏବଂ କଳାଧନ ବିରୋଧୀ ଯଜ୍ଞରେ ଜନସାଧାରଣ ପୂର୍ଣ୍ଣ ପ୍ରାଣରେ ଅଂଶଗ୍ରହଣ କରୁଥିବାରୁ ମୁଁ ସେମାନଙ୍କୁ ଅଭିବାଦନ ଜଣାଉଛି । ସରକାରଙ୍କର ଏହି ବିମୁଦ୍ରୀକରଣ ସଂକ୍ରାନ୍ତ ଏହି ନିଷ୍ପତ୍ତି ଚାଷୀ, ବ୍ୟବସାୟୀ, ଶ୍ରମିକ ଗୋଷ୍ଠୀ – ଯେଉଁମାନେ କି ରାଷ୍ଟ୍ରୀୟ ଅର୍ଥ ବ୍ୟବସ୍ଥାର ମେରୁଦଣ୍ଡ – ସେମାନଙ୍କ ପାଇଁ ଅତ୍ୟନ୍ତ ଲାଭଦାୟକ ସାବ୍ୟସ୍ତ ହେବ । ମୁଁ ବିମୁଦ୍ରୀକରଣ ନିଷ୍ପତ୍ତି ଘୋଷଣା ହେବା ଦିନଠାରୁ କହିଆସିଛି ଯେ ସରକାରଙ୍କର ଏହି ନିଷ୍ପତ୍ତି କିଛି ପରିମାଣରେ ଅସୁବିଧା ସୃଷ୍ଟି କରିବ । ଏବେ ସ୍ୱଳ୍ପ ସମୟର ଅସୁବିଧା ଦେଶ ପାଇଁ ଦୀର୍ଘସ୍ଥାୟୀ ସଫଳତା ଆଣିଦେବ । ଭ୍ରଷ୍ଟାଚାର ଏବଂ କଳାଧନ ଆଉ ଅଧିକ ସମୟ ଗ୍ରାମୀଣ ଭାରତର ସମୃଦ୍ଧି ଓ ପ୍ରଗତିକୁ ରୋକି ପାରିବ ନାହିଁ । ଆମର ପ୍ରତ୍ୟେକ ଗାଁ ଗଣ୍ଡା ସେମାନଙ୍କ ନ୍ୟାଯ୍ୟ ସୁବିଧା ପାଇବେ । ବିମୁଦ୍ରୀକରଣ ନିଷ୍ପତ୍ତି ଆମପାଇଁ ଏକ ଐତିହାସିକ ସୁଯୋଗ ସୃଷ୍ଟି କରିଛି ଯାହାକି ଆମର ଅର୍ଥନୈତିକ ଦେଣନେଣ ସହ ଆଧୁନିକ ଡିଜିଟାଲ ପ୍ରଯୁକ୍ତି କୌଶଳ ତଥା ନଗଦମୁକ୍ତ ପାଉଣା ବ୍ୟବସ୍ଥାର ସୁ-ସମନ୍ୱୟ ପାଇଁ ବାଟ କଢାଇବ । ମୋର ଦେଶର ଯୁବ ବନ୍ଧୁମାନେ ହେଉଛନ୍ତି ରାଷ୍ଟ୍ରୀୟ ପ୍ରଗତି, ସଂସ୍କାର ଓ ପରିବର୍ତ୍ତନର ବାହକ । ସେମାନେ ଭାରତକୁ ଏକ ଭ୍ରଷ୍ଟାଚାରମୁକ୍ତ ରାଷ୍ଟ୍ରଭାବେ ପ୍ରତିଷ୍ଠା କରିବା ଏବଂ ଅଧିକରୁ ଅଧିକ ନଗଦମୁକ୍ତ କାରବାର ବ୍ୟବସ୍ଥାଯୁକ୍ତ ସମାଜ ଗଠନ ଦିଗରେ ମହନୀୟ ଯୋଗଦାନ ଦେଇପାରିବେ । ମିଳିତ ଭାବେ ଆମେ ଭାରତକୁ କଳାଧନମୁକ୍ତ କରିପାରିବା । ଏହା ଗରିବ ନବ୍ୟ-ମଧ୍ୟବିତ୍ତ, ମଧ୍ୟବିତ୍ତ ଏବଂ ଆଗାମୀ ପିଢୀକୁ ସବୁ ଦୃଷ୍ଟିରୁ ସଶକ୍ତ କରିବ’’, ବୋଲି ପ୍ରଧାନମନ୍ତ୍ରୀ ତାଙ୍କ ଟ୍ୱିଟର ପୃଷ୍ଠାରେ କହିଛନ୍ତି ।
ପ୍ରଧାନମନ୍ତ୍ରୀଙ୍କ ହରିୟାଣା ଗସ୍ତ, ଉନ୍ମୋଚନ କଲେ ସାର ଛୋଟୁ ରାମଙ୍କ ପ୍ରତିମୂର୍ତ୍ତି, ରେଳଡବା ମରାମତି କାରଖାନା ପାଇଁ ରଖିଲେ ଆଧାରଶିଳା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଆଜି ହରିୟାଣାର ସାମ୍ପଲା ଏବଂ ରୋହତକ ଗସ୍ତ କରିଥିଲେ । ଗସ୍ତ କାଳରେ ସେ ଦୀନବନ୍ଧୁ ସାର ଛୋଟୁ ରାମଙ୍କ ପ୍ରତିମୂର୍ତ୍ତି ଉନ୍ମୋଚନ କରିଥିଲେ । ଏକ ସାଧାରଣ ସଭାରେ ପ୍ରଧାନମନ୍ତ୍ରୀ ସୋନିପତଠାରେ ଫଳକ ଉନ୍ମୋଚନ ପୂର୍ବକ ଏକ ରେଳ ଡବା ମରାମତି କାରଖାନା ପ୍ରତିଷ୍ଠା ଲାଗି ଭିତ୍ତିପ୍ରସ୍ଥର ସ୍ଥାପନ କରିଥିଲେ । ସମ୍ପୂର୍ଣ୍ଣ ହେବାପରେ ଏହା ଉତ୍ତରାଂଚଳରେ ରେଳଡବା ମରାମତି ଏବଂ ରକ୍ଷଣାବେକ୍ଷଣ କେନ୍ଦ୍ରରେ ପରିଣତ ହେବ । ଏହା ମୋଡ୍ୟୁଲାର ଏବଂ ପ୍ରିଫେବ୍ରିକେଟେଡ ନିର୍ମାଣ କୌଶଳ, ଅତ୍ୟାଧୁନିକ ଯନ୍ତ୍ରାଂଶ ଏବଂ ପରିବେଶ ଉପଯୋଗୀ ବୈଶିଷ୍ଟ୍ୟ ସହ ନିର୍ମାଣ କରାଯାଉଛି । ଏହି ଅବସରରେ ଉଦବୋଧନ ଦେଇ ପ୍ରଧାନମନ୍ତ୍ରୀ କହିଥିଲେ ଯେ ଚୌଧରୀ ଛୋଟୁ ରାମ ଜୀ ସେହି ସମାଜ ସଂସ୍କାରକମାନଙ୍କ ମଧ୍ୟରୁ ଅନ୍ୟତମ ଥିଲେ ଯିଏ ଭାରତ ପ୍ରତି ଗୁରୁତ୍ୱପୂର୍ଣ୍ଣ ଯୋଗଦାନ ଦେଇଥିଲେ । ଦଳିତ ଏବଂ ବଂଚିତଙ୍କ ପାଇଁ ସାର ଛୋଟୁରାମ ସର୍ବଦା ଦୃଢ଼ ଭାବେ ସ୍ୱର ଉତ୍ତୋଳନ କରୁଥିବା ସେ ବର୍ଣ୍ଣନା କରିଥିଲେ । ପ୍ରଧାନମନ୍ତ୍ରୀ କହିଥିଲେ ଯେ ରେଳ ଡବା ମରାମତି କାରଖାନା କେବଳ ସୋନିପତ ନୁହେଁ ବରଂ ସମ୍ପୂର୍ଣ୍ଣ ହରିୟାଣା ରାଜ୍ୟର ବିକାଶରେ ଯୋଗଦାନ କରିବ । ଏହା କ୍ଷୁଦ୍ର ଉଦ୍ୟୋଗୀଙ୍କୁ ଲାଭ ପହଁଚାଇବା ସହିତ ଯୁବକମାନଙ୍କ ପାଇଁ ନିଯୁକ୍ତି ସୁଯୋଗ ସୃଷ୍ଟି କରିବ । ସାର ଛୋଟୁରାମଙ୍କ ଦୂରଦୃଷ୍ଟିକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ଏହି ପରିପ୍ରେକ୍ଷୀରେ ସେ ଭାକ୍ରା ନଦୀବନ୍ଧ ବିଷୟରେ ଉଲ୍ଲେଖ କରିଥିଲେ । କୃଷକମାନଙ୍କୁ ପାରିଶ୍ରମିକ ଯୋଗାଇ ଦେବା ଲାଗି ସାର ଛୋଟୁରାମଙ୍କ ପ୍ରୟାସ ସମ୍ପର୍କରେ ଉଲ୍ଲେଖ କରି କେନ୍ଦ୍ର ସରକାର ଏ ଦିଗରେ ନେଇଥିବା ପଦକ୍ଷେପ ସମ୍ପର୍କରେ ପ୍ରଧାନମନ୍ତ୍ରୀ କହିଥିଲେ । ଆୟୁଷ୍ମାନ ଭାରତ ଯୋଜନାର ଅଗ୍ରଗତି ସମ୍ପର୍କରେ ଉଲ୍ଲେଖ କରି ପ୍ରଧାନମନ୍ତ୍ରୀ କହିଥିଲେ ଯେ ଏହି ସ୍ୱାସ୍ଥ୍ୟ ବୀମା ଯୋଜନାର ପ୍ରଥମ ହିତାଧିକାରୀ ହରିୟାଣା ରାଜ୍ୟର । ମାତ୍ର 2 ସପ୍ତାହ ମଧ୍ୟରେ ଏହି ଯୋଜନାରୁ 50,000 ଲୋକ ଲାଭାନ୍ୱିତ ହୋଇଥିବା ନେଇ ସେ ସନ୍ତୋଷ ବ୍ୟକ୍ତ କରିଥିଲେ । “ବେଟୀ ବଚାଓ, ବେଟୀ ପଢ଼ାଓ” ଯୋଜନା ଅଧୀନରେ ହାସଲ ହୋଇଥିବା ସଫଳତା ବିଷୟରେ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । ସେ କହିଥିଲେ ଯେ ହରିୟାଣା ଗାଁର ଝିଅମାନେ ବିଶ୍ୱ ଦରବାରରେ ଭାରତକୁ ଗର୍ବିତ କରୁଛନ୍ତି, ଏବଂ ହରିୟାଣାର ଯୁବକମାନେ ଭାରତକୁ ଏକ ବିଶ୍ୱସ୍ତରୀୟ କ୍ରୀଡ଼ା ଶକ୍ତି ଭାବେ ଗଢ଼ି ତୋଳୁଛନ୍ତି । ସାର ଛୋଟୁ ରାମଙ୍କ ସ୍ୱପ୍ନକୁ ସାକାର କରିବା ଦିଗରେ ଦେଶ ଅଗ୍ରସର ହେଉଥିବା ଏଥିରୁ ପ୍ରମାଣିତ ହେଉଛି ବୋଲି ସେ କହିଥିଲେ ।
ଆଫଗାନିସ୍ତାନ ଉପରେ ଦିଲ୍ଲୀ ଆଞ୍ଚଳିକ ସୁରକ୍ଷା ଆଲୋଚନାରେ ଯୋଗ ଦେଇଥିବା ଜାତୀୟ ସୁରକ୍ଷା ପରାମର୍ଶଦାତା / ସୁରକ୍ଷା ପରିଷଦର ସଚିବ ମିଳିତ ଭାବେ ପ୍ରଧାନମନ୍ତ୍ରୀଙ୍କୁ ସାକ୍ଷାତ କରିଛନ୍ତି

ଆଜି ଜାତୀୟ ସୁରକ୍ଷା ପରାମର୍ଶଦାତା ଶ୍ରୀ ଅଜିତ ଡୋଭାଲଙ୍କ ଦ୍ୱାରା ଆୟୋଜିତ ଆଫଗାନିସ୍ତାନ ଉପରେ ଆଞ୍ଚଳିକ ସୁରକ୍ଷା ଆଲୋଚନା ପାଇଁ ଦିଲ୍ଲୀରେ ଥିବା ସାତୋଟି ରାଷ୍ଟ୍ରର ଜାତୀୟ ସୁରକ୍ଷା ପରିଷଦର ମୁଖ୍ୟମାନେ କଥାବାର୍ତ୍ତା ସମାପ୍ତ ହେବା ପରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟିଛନ୍ତି । ପ୍ରଧାନମନ୍ତ୍ରୀଙ୍କୁ ଦେଇଥିବା ମନ୍ତବ୍ୟରେ ଇରାନ, କାଜାଖସ୍ତାନ, ର୍କିଗିଜସ୍ଥାନ, ଋଷ, ତାଜିକିସ୍ତାନ, ତୁର୍କମେନିସ୍ତାନ ଏବଂ ଉଜବେକିସ୍ତାନର ରାଷ୍ଟ୍ରଗୁଡିକୁ ପ୍ରତିନିଧିତ୍ୱ କରୁଥିବା ବରିଷ୍ଠ ସୁରକ୍ଷା ଅଧିକାରୀମାନେ ଆଲୋଚନାର ଆୟୋଜନ ତଥା ଗୁଣବତ୍ତା ପାଇଁ ଭାରତର ପଦକ୍ଷେପକୁ ପ୍ରଶଂସା କରିଛନ୍ତି । ଆଫଗାନିସ୍ତାନ ପରିସ୍ଥିତି ଉପରେ ସେମାନେ ନିଜ ନିଜ ଦେଶର ଦୃଷ୍ଟିକୋଣ ମଧ୍ୟ ଜଣାଇଥିଲେ । ମହାମାରୀର ଆହ୍ୱାନ ସତ୍ୱେ ଦିଲ୍ଲୀ ସୁରକ୍ଷା ଆଲୋଚନାରେ ବରିଷ୍ଠ ଅଧିକାରୀଙ୍କ ଅଂଶଗ୍ରହଣକୁ ପ୍ରଧାନମନ୍ତ୍ରୀ ପ୍ରଶଂସା କରିଥିଲେ । ସେ ଚାରିଟି ଦିଗ ଉପରେ ଗୁରୁତ୍ୱାରୋପ କରିଥିଲେ ଯେ ଆଫଗାନିସ୍ତାନ ପ୍ରସଙ୍ଗରେ ଏହି ଅଞ୍ଚଳର ଦେଶଗୁଡିକ ଧ୍ୟାନ ଦେବା ଆବଶ୍ୟକ: ଏକ ଅର୍ନ୍ତଭୁକ୍ତ ଶାସନର ଆବଶ୍ୟକତା; ଆତଙ୍କବାଦୀ ଗୋଷ୍ଠୀ ଦ୍ୱାରା ଆଫଗାନିସ୍ତାନ ଇଲାକାକୁ ବ୍ୟବହାର ଉପରେ ଏକ ଶୂନ୍ୟ–ସହନଶୀଳତା ଆଭିମୁଖ୍ୟ; ଆଫଗାନିସ୍ତାନରୁ ନିଶା ଏବଂ ଅସ୍ତ୍ର କାରବାରକୁ ରୋକିବା ପାଇଁ ରଣନୀତି; ଏବଂ ଆଫଗାନିସ୍ତାନରେ ଦିନକୁ ଦିନ ଜଟିଳ ହେଉଥିବା ମାନବିକ ସଙ୍କଟକୁ ସମାଧାନ କରିବା । ପ୍ରଧାନମନ୍ତ୍ରୀ ମଧ୍ୟ ଆଶା ପ୍ରକଟ କରିଛନ୍ତି ଯେ ଆଞ୍ଚଳିକ ସୁରକ୍ଷା କଥାବର୍ତ୍ତା ମଧ୍ୟ ଏସିଆର ପ୍ରଗତିଶୀଳ ସାଂସ୍କୃତିକ ପରମ୍ପରାକୁ ପୁନର୍ଜୀବିତ କରିବା ଏବଂ ଉଗ୍ରବାଦୀ କାର୍ଯ୍ୟକଳାପକୁ ପ୍ରତିହତ କ୍ଷେତ୍ରରେ କାର୍ଯ୍ୟ କରିବ ।
ବ୍ରିକ୍ସ ନେତୃମଣ୍ଡଳୀଙ୍କ ଦ୍ଵାରା ଜିଆମେନ ଘୋଷଣାନାମା

ଚୀନର ଜିଆମେନଠାରେ ନବମ ବ୍ରିକ୍ସ ଶିଖର ବୈଠକ ଶେଷରେ ଏହାର ନେତୃମଣ୍ଡଳୀ ଏକ ମହତ୍ଵପୂର୍ଣ୍ଣ ଘୋଷଣାନାମା ଜାରି କରିଛନ୍ତି । ଏହା ଜିଆମେନ ଘୋଷଣାନାମା ରୂପେ ପରିଚିତ । ବ୍ରିକ୍ସ ସଦସ୍ୟ ରାଷ୍ଟ୍ରମାନଙ୍କ ମଧ୍ୟରେ ବାସ୍ତବ ସହଯୋଗକୁ ଅଧିକ ଉର୍ଜ୍ଜାବାନ କରିବା ଲାଗି ଏହି ଘୋଷଣାନାମାରେ ଆହ୍ଵାନ ଦିଆଯାଇଛି । ଏକ ସାମ୍ୟ ଓ ସଙ୍ଗତପୂର୍ଣ୍ଣ ବୈଶ୍ଵିକ ଆର୍ଥିକ ଶୃଙ୍ଖଳା ପ୍ରତିଷ୍ଠା ଉଦ୍ଦେଶ୍ୟରେ ଆନ୍ତର୍ଜାତିକ ଆର୍ଥିକ ପ୍ରସାଶନକୁ ଅନୁରୂପ ଢଙ୍ଗରେ ପରିଚାଳିତ କରିବା ପାଇଁ ସଦସ୍ୟ ରାଷ୍ଟ୍ରମାନଙ୍କ ମଧ୍ୟରେ ଉଚିତ ସମନ୍ଵୟ, ଯୋଗସୂତ୍ର ଓ ଯୋଗାଯୋଗ ସ୍ଥାପନା ବୃଦ୍ଧି ଉପରେ ଜିଆମେନ ଘୋଷଣାନାମାରେ ଗୁରୁତ୍ଵ ଦିଆଯାଇଛି । ଏହା ଆନ୍ତର୍ଜାତିକ ଓ ଆଞ୍ଚଳିକ ସ୍ତରରେ ଶାନ୍ତି ତଥା ସ୍ଥିରତା ରକ୍ଷା ପ୍ରସଙ୍ଗକୁ ଅଧିକ ରେଖାଙ୍କିତ କରିଛି । ବ୍ରିକ୍ସ ନେତୃମଣ୍ଡଳୀଙ୍କ ଦ୍ଵାରା ଜାରି କରାଯାଇଥିବା ଜିଆମେନ ଘୋଷଣାନାମା ସମ୍ବନ୍ଧରେ ଅଧିକ ଜାଣିବା ପାଇଁ ଏଠାରେ କ୍ଲିକ କରନ୍ତୁ
ଦୁର୍ନୀତି ନିବାରଣ ସଚେତନତା ସପ୍ତାହର ଉଦଯାପନୀ ସମାରୋହରେ ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ନୂଆଦିଲ୍ଲୀର ବିଜ୍ଞାନ ଭବନଠାରେ ଆଜି ଆୟୋଜିତ ଦୁର୍ନୀତି ନିବାରଣ ସଚେତନ ସପ୍ତାହ-୨୦୧୬ର ଉଦଯାପନୀ ସମାରୋହରେ ଯୋଗ ଦେଇଛନ୍ତି । ଏହି ଅବସରରେ ଉଦ୍ବୋଧନ ଦେଇ ସେ କହିଥିଲେ ଯେ, ସ୍ୱଚ୍ଛତା ରକ୍ଷା ଏବଂ ଦୁର୍ନୀତି ନିୟନ୍ତ୍ରଣରେ ପ୍ରଯୁକ୍ତିବିଦ୍ୟାର ଏକ ବିରାଟ ଭୂମିକା ରହିଛି । ପ୍ରଧାନମନ୍ତ୍ରୀ କହିଥିଲେ ଯେ ଦେଶ ଓ ପ୍ରଶାସନ ନୀତି ଦ୍ୱାରା ପରିଚାଳିତ ହେବା ଆବଶ୍ୟକ । ମଣିଷର ଖାମଖିଆଲ ଓ ବେପରବାୟ ମନୋବୃତ୍ତିକୁ ନେଇ କୌଣସି କଥା ଚାଲିପାରିବ ନାହିଁ । ବ୍ୟାପକ ତଥ୍ୟ ଓ ଅଭିମତକୁ ଆଧାର କରି ଆଇନ ଓ ନୀତି ନିୟମ ପ୍ରସ୍ତୁତ ହେବା ବାଞ୍ଛନୀୟ ବୋଲି ପ୍ରଧାନମନ୍ତ୍ରୀ ଏହି ଅବସରରେ କହିଥିଲେ ।
ସାଂସଦ ସୁନୀତା ଡୁଗଲଙ୍କ ଦ୍ୱାରା ମହାତ୍ମା ଫୁଲେଙ୍କ ଉତ୍ତରାଧିକାରୀଙ୍କ ଉପରେ ଲିଖିତ ପ୍ରବନ୍ଧକୁ ସେୟାର କରିଛନ୍ତି ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଲୋକସଭା ସାଂସଦ ଶ୍ରୀମତୀ ସୁନୀତା ଡୁଗଲଙ୍କ ଏକ ପ୍ରବନ୍ଧକୁ ସେୟାର କରିଛନ୍ତି । ଏହି ଲେଖାଟି ହେଉଛି, ବଞ୍ଚିତ ମହିଳାଙ୍କୁ ସଶକ୍ତିକରଣ କରିବାରେ ମହାତ୍ମା ଫୁଲେଙ୍କ ପ୍ରକୃତ ଉତ୍ତରାଧିକାରୀଙ୍କ ଉପରେ । ପିଏମ୍‍ଓ ଟୁଇଟ୍ କରିଛନ୍ତି: “ବଞ୍ଚିତ ମହିଳାଙ୍କୁ ସଶକ୍ତିକରଣ କରିବାରେ ମହାତ୍ମା ଫୁଲେଙ୍କ ପ୍ରକୃତ ଉତ୍ତରାଧିକାରୀ ।” ଲୋକସଭା ସାଂସଦଙ୍କ ଏହି ଲେଖା ପଢନ୍ତୁ @SunitaDuggal7
ବ୍ୟବସାୟିକ ଶିକ୍ଷା ଓ ପ୍ରଶିକ୍ଷଣ କ୍ଷେତ୍ରରେ ଭାରତ ଓ ବେଲାରୁଷ ମଧ୍ୟରେ ବୁଝାମଣାକୁ କ୍ୟାବିନେଟର ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ବ୍ୟବସାୟିକ ଶିକ୍ଷା ଓ ପ୍ରଶିକ୍ଷଣ କ୍ଷେତ୍ରରେ (ଭିଇଟି) ଭାରତ ଓ ବେଲାରୁଷ ମଧ୍ୟରେ ବୁଝାମଣା ପତ୍ର ସ୍ୱାକ୍ଷରକୁ ମଞ୍ଜୁରି ମିଳିଛି । ବେଲାରୁଷର ରାଷ୍ଟ୍ରପତି ଆଲେକଜାଣ୍ଡାର ଲୁକାଶେଙ୍କୋ ଭାରତକୁ ସରକାରୀ ଗସ୍ତରେ ଆସିଥିବା ବେଳେ 2017 ସେପ୍ଟେମ୍ବର 12 ତାରିଖରେ ଏହି ବୁଝାମଣାରେ ସ୍ୱାକ୍ଷର ହୋଇଥିଲା । ବ୍ୟବସାୟିକ ଶିକ୍ଷା, ପ୍ରଶିକ୍ଷଣ ଓ ଦକ୍ଷତା ବିକାଶ କ୍ଷେତ୍ରରେ ସହଯୋଗ ପାଇଁ ୟୁରୋ-ଏସୀୟ ରାଷ୍ଟ୍ର ସହ ପ୍ରଥମଥର ପାଇଁ ଏହି ବୁଝାମଣା କରାଯାଇଛି । ବେଲାରୁଷରେ ମୁଖ୍ୟତଃ ନିର୍ମାଣ ଓ ଭାରି ଉଦ୍ୟୋଗର ବ୍ୟାପକ ଭାବେ ଶିଳ୍ପ ସଂସ୍ଥା ରହିଛି ଯାହାକୁ ସେଠାରେ ଥିବା କୁଶଳୀ ମାନବସମ୍ବଳ ଓ ଉଚ୍ଚ ବିକଶିତ ଦକ୍ଷ ପ୍ରଶିକ୍ଷଣ ପ୍ରଣାଳୀ ଦ୍ୱାରା ଶକ୍ତି ପ୍ରାପ୍ତ ହୋଇଥାଏ । ବେଲାରୁଷର ଦକ୍ଷତା ପଦ୍ଧତିର ଜ୍ଞାନକୁ ହସ୍ତାନ୍ତର ମାଧ୍ୟମରେ ‘ମେକ୍ ଇନ୍ ଇଣ୍ଡିଆ’ ଓ ‘ସ୍କିଲ୍ ଇଣ୍ଡିଆ’ ଭଳି ଭାରତର ପ୍ରୟାସକୁ ବ୍ୟାପକ ଭାବେ ସହାୟତା ମିଳିବ । ଏହି ବୁଝାମଣା ପତ୍ର ଦ୍ୱାରା ନିର୍ମାଣ କ୍ଷେତ୍ରରେ ମାନବସମ୍ବଳର ଦକ୍ଷତାରେ ନିପୁଣତା ଓ ଜ୍ଞାନର ବ୍ୟବସ୍ଥିତ ହସ୍ତାନ୍ତରର ମାର୍ଗ ପ୍ରଶସ୍ତ ହେବ । ଚିହ୍ନିତ ହୋଇଥିବା କ୍ଷେତ୍ରରେ ଦୁଇ ଦେଶ ମଧ୍ୟରେ ବେଲାରୁଷର ବ୍ୟବସାୟିକ ଶିକ୍ଷା ପ୍ରଣାଳୀର ବିକାଶର ଶୀର୍ଷ ସଂସ୍ଥା ରିପବ୍ଲିକାନ ଇନଷ୍ଟିଚ୍ୟୁଟ ଫର ଭୋକେସନାଲ ଏଜୁକେସନ(ଆରଆଇପିଓ) ଓ ଭିଇଟିରେ ଡେଲିଭରିରେ ପ୍ରଯୁକ୍ତିବିଦ୍ୟାର ହସ୍ତାନ୍ତର ପାଇଁ ପ୍ରଶିକ୍ଷଣ ମହାନିର୍ଦ୍ଦେଶକଙ୍କ ମାଧ୍ୟମରେ ସଂସ୍ଥାଗତ ଭାଗିଦାରୀ ସ୍ଥାପିତ କରିବାର ମାଧ୍ୟମରେ ଏହି ସହଯୋଗକୁ କାର୍ଯ୍ୟକାରୀ କରାଯିବ । ଯାହାଦ୍ୱାରା ଇକୋ ସିଷ୍ଟମ ଦକ୍ଷତାରେ କ୍ଷେତ୍ରୀୟ ଭିଇଟି/ସେଣ୍ଟର ଅଫ ଏକ୍ସଲେନ୍ସ ଅଫ୍ ବେଲାରୁଷ ସହ ଗବେଷଣା ଓ ବିକାଶ ପାଇଁ ସହଯୋଗ ନିମନ୍ତେ ପ୍ରସ୍ତାବ ରହିଛି । ସହଯୋଗର ନିମ୍ନଲିଖିତ କ୍ଷେତ୍ର : 1- ବେଲରୁଷ ଉନ୍ନତ ପ୍ରଯୁକ୍ତବିଦ୍ୟା, ପ୍ରଶିକ୍ଷଣ ଓ ମୂଲ୍ୟାଙ୍କନ ପଦ୍ଧତିଗୁଡ଼ିକ, ନିୟମିତ / ଦୂର ନିରନ୍ତର ଶିକ୍ଷା, ଅଧ୍ୟୟନ/ମାଷ୍ଟର ପ୍ରଶିକ୍ଷକଙ୍କ ପ୍ରଶିକ୍ଷଣ, ସେମାନଙ୍କ ଦକ୍ଷତା ବୃଦ୍ଧି, ମୂଲ୍ୟାୟନ ଓ ନେଟୱାର୍କ ନିର୍ମାଣ, ଉଦ୍ୟୋଗ, ସହଭାଗିତା ସମ୍ବନ୍ଧରେ ସୂଚନାର ବ୍ୟାପକ ହସ୍ତାନ୍ତର ଉପଲବ୍ଧ କରାଇବ । 2- ବେଲାରୁଷ ଦ୍ୱାରା ଭାରତର ପ୍ରଶିକ୍ଷଣ ପରିଚାଳନା, ଅଧ୍ୟାପକ ଓ ପ୍ରଶିକ୍ଷକଙ୍କ ପାଇଁ ବ୍ୟବସାୟିକ ଶିକ୍ଷା କ୍ଷେତ୍ରରେ ସେମାନଙ୍କୁ ପ୍ରଶିକ୍ଷଣ, ଦକ୍ଷତା ବୃଦ୍ଧି, ଇଣ୍ଟର୍ଣ୍ଣସିପର ବ୍ୟବସ୍ଥା । 3- ବ୍ୟବସାୟିକ ଶିକ୍ଷା ଓ ପ୍ରଶିକ୍ଷଣ ଓ ଦକ୍ଷତା ବିକାଶର ଡେଲିଭରି ବିକାଶ ଦୃଷ୍ଟିରୁ ଯୋଜନା, ପରିଚାଳନା ଓ ଡେଲିଭରି ନିମନ୍ତେ ପରାମର୍ଶଦାୟୀ ସେବା ସାମିଲ ରହିଛି । ମୁଖ୍ୟ ପ୍ରଭାବ – ଏମ୍ଓୟୁ ଦ୍ୱାରା ବେଲାରୁଷର ଅନୁଭବ ଓ ବିଶେଷଜ୍ଞତା ଦୃଷ୍ଟିରୁ ଦେଶରେ ଦକ୍ଷତା ବିକାଶ ପ୍ରଣାଳୀର ପରିବେଶରେ ସମ୍ପୂର୍ଣ୍ଣ ସୁଧାର ଆସିବ । ପ୍ରସ୍ତାବର କାର୍ଯ୍ୟକାରିତାରେ ଏହି କ୍ଷେତ୍ରରେ ଗବେଷଣା ଓ ବିକାଶ ମାଧ୍ୟମରେ ଏବେ ବ୍ୟବସାୟିକ ଶିକ୍ଷା ଓ ନୂଆ ଅନ୍ୱେଷଣ ଓ ସୁଧାର ସାମିଲ ଅଛି । ଏହି ଏମ୍ଓୟୁର ଫ୍ରେମୱାର୍କ ଭିତରେ ଆର୍ଥିକ ବ୍ୟବସ୍ଥା ନିମନ୍ତେ ପରସ୍ପର ସହଯୋଗତ୍ମାକ ଗତିବିଧି ପାଇଁ ଉଭୟ ପକ୍ଷ ମଧ୍ୟରେ କେସ୍ ଟୁ କେସ୍, ପାଣ୍ଠି ଉପଲବ୍ଧତାର ବ୍ୟବସ୍ଥା ରହିବ।
କେନ୍ଦ୍ରୀୟ ବସ୍ତୁ ଓ ସେବା କର (ସଂଶୋଧନ) ବିଲର କ୍ୟାବିନେଟ ଅନୁମୋଦନ ଲାଭ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଆଜି କେନ୍ଦ୍ରୀୟ ବସ୍ତୁ ଓ ସେବା କର (ସଂଶୋଧନ) ଅଧ୍ୟାଦେଶ (ଜାମ୍ମୁ ଓ କାଶ୍ମୀରକୁ ସଂପ୍ରସାରିତ) -2017 କୁ ପିଛିଲା ଭାବେ ମଞ୍ଜୁରି ମିଳିଛି । କେନ୍ଦ୍ରୀୟ ବସ୍ତୁ ଓ ସେବା କର (ସଂଶୋଧନ) ବିଲ 2017 ସ୍ଥାନରେ ଏହା ପ୍ରବର୍ତ୍ତନ କରାଯିବ । କେନ୍ଦ୍ରୀୟ ବସ୍ତୁ ଓ ସେବା କର ଆଇନ 2017 ରେ ଥିବା ବ୍ୟବସ୍ଥା ଅଧ୍ୟାଦେଶ ମାଧ୍ୟମରେ ଜାମ୍ମୁ ଓ କାଶ୍ମୀର ରାଜ୍ୟକୁ ସଂପ୍ରସାରିତ କରାଯାଇଛି । 2017 ଜୁଲାଇ 8 ତାରିଖ ଦିନ ଏହି ଅଧ୍ୟାଦେଶ ଜାରି କରାଯାଇଛି ଏବଂ ସଂସଦର ଚଳିତ ଅଧିବେଶନ କାଳରେ ବସ୍ତୁ ଓ ସେବାକର (ସଂଶୋଧନ) ଆଇନ 2017 ଉପସ୍ଥାପନ କରାଯିବ ।
ସାବିତ୍ରୀବାଇ ଫୁଲେଙ୍କ ଜନ୍ମ ତିଥିରେ ପ୍ରଧାନମନ୍ତ୍ରୀ ଜଣାଇଲେ ଶ୍ରଦ୍ଧାଞ୍ଜଳି

ସାବିତ୍ରୀବାଇ ଫୁଲେଙ୍କ ଜୟନ୍ତୀରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶ୍ରଦ୍ଧାଞ୍ଜଳି ଜଣାଇଛନ୍ତି । “ମହାନ ସମାଜସେବୀ ସାବିତ୍ରୀବାଇ ଫୁଲେଙ୍କ ଜନ୍ମ ତିଥିରେ ମୁଁ ଶ୍ରଦ୍ଧା ସୁମନ ଅର୍ପଣ କରୁଛି । ଗରିବ ଓ ନିଷ୍ପେସିତଙ୍କ ସଶକ୍ତିକରଣ ଦିଗରେ ସେ ନିଜ ଜୀବନକୁ ସମର୍ପିତ କରିଦେଇଥିଲେ । ଶିକ୍ଷା ଓ ସାମାଜିକ ସଂସ୍କାରକୁ ସେ ବିଶେଷଭାବେ ଗୁରୁତ୍ଵ ଦେଉଥିଲେ । ଆମେ ଗଭୀରଭାବେ ତାଙ୍କ ଆଦର୍ଶରେ ଅନୁପ୍ରାଣିତ ହୋଇଛୁ ଏବଂ ତାଙ୍କ ଦୂରଦୃଷ୍ଟିକୁ ସାକାର କରିବା ଦିଗରେ ଅନବରତ କାମ କରୁଛୁ,” ବୋଲି ପ୍ରଧାନମନ୍ତ୍ରୀ କହିଛନ୍ତି ।
ଆକାଶବାଣୀ ମୈତ୍ରୀର ଶୁଭାରମ୍ଭ ଅବସରରେ ଆକାଶବାଣୀକୁ ପ୍ରଧାନମନ୍ତ୍ରୀଙ୍କ ଶୁଭେଚ୍ଛା

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ “ଆକାଶବାଣୀ ମୈତ୍ରୀ”ର ଶୁଭାରମ୍ଭ ଅବସରରେ ଆକାଶବାଣୀକୁ ଶୁଭେଚ୍ଛା ଜଣାଇଛନ୍ତି । “ରାଷ୍ଟ୍ରପତିଙ୍କ ଦ୍ଵାରା ଶୁଭାରମ୍ଭ କରାଯାଇଥିବା ଆକାଶବାଣୀ ମୈତ୍ରୀ କାର୍ଯ୍ୟକ୍ରମ ପାଇଁ ଆକାଶବାଣୀକୁ ଅଭିନନ୍ଦନ । ଏହା ଭାରତ ଏବଂ ବାଂଲାଦେଶରେ ଶୁଣା ଯାଇପାରିବ । ଭାରତ ଏବଂ ବାଂଲାଦେଶ ଲୋକଙ୍କ ମଧ୍ୟରେ ବନ୍ଧୁତ୍ଵର ଆଉ ଏକ ସେତୁ ରୂପେ ଆକାଶବାଣୀ ମୈତ୍ରୀ କାମ କରିବ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
କର୍ଣ୍ଣାଟକର ମଣ୍ଡ୍ୟା ବସ ଦୁର୍ଘଟଣାରେ ପ୍ରାଣହାନୀ ଯୋଗୁଁ  ପ୍ରଧାନମନ୍ତ୍ରୀଙ୍କ ଶୋକ

କର୍ଣ୍ଣାଟକର ମଣ୍ଡ୍ୟାଠାରେ ବସ ଦୁର୍ଘଟଣା ଜନିତ ପ୍ରାଣହାନୀ ନେଇ ପ୍ରଧାନମନ୍ତ୍ରୀ ଶୋକ ବ୍ୟକ୍ତ କରିଛନ୍ତି । “କର୍ଣ୍ଣାଟକର ମଣ୍ଡ୍ୟା ବସ ଦୁର୍ଘଟଣାରେ ମୁଁ ଗଭୀର ଭାବେ ମର୍ମାହତ । ମୃତକଙ୍କ ପରିବାର ପ୍ରତି ମୋର ସମବେଦନା । ଏହି ଦୁଃଖଦ ମୁହୂର୍ତ୍ତରେ ଭଗବାନ ସେମାନଙ୍କୁ ଶକ୍ତି ପ୍ରଦାନ କରନ୍ତୁ”, ବୋଲି ପ୍ରଧାନମନ୍ତ୍ରୀ କହିଛନ୍ତି ।
ବେସାମରିକ ବିମାନ ଚଳାଚଳ କ୍ଷେତ୍ରରେ ବୈଷୟିକ ସହଯୋଗ ଲାଗି  ଭାରତ, ଫ୍ରାନ୍ସ ମଧ୍ୟରେ ଏମଓୟୁକୁ କ୍ୟାବିନେଟ ଅନୁମୋଦନ

ବେସାମରିକ ବିମାନ ଚଳାଚଳ କ୍ଷେତ୍ରରେ ବୈଷୟିକ ସହଯୋଗକୁ କାର୍ଯ୍ୟକାରୀ କରିବା ଲାଗି ଭାରତୀୟ ବିମାନବନ୍ଦର ପ୍ରାଧୀକରଣ (ଏଏଆଇ) ଏବଂ ଏହାର ଫ୍ରାନ୍ସ ପ୍ରତିପକ୍ଷ ବେସାମରିକ ବିମାନ ଚଳାଚଳ କର୍ତ୍ତୃପକ୍ଷ (ଡିଜିଏସି) ମଧ୍ୟରେ ଏକ ବୁଝାମଣାପତ୍ର (ଏମ୍ଓୟୁ) ସ୍ୱାକ୍ଷରିତ ହୋଇଥିଲା, ଯାହାକୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ବସିଥିବା କେନ୍ଦ୍ର କ୍ୟାବିନେଟ୍ ବୈଠକରେ ଅନୁମୋଦନ ମିଳିଛି । ଏହି ବୈଷୟିକ ସହଯୋଗ କାର୍ଯ୍ୟକ୍ରମ ଏଏଆଇ ଅଧିକାରୀଙ୍କ ଦକ୍ଷତା ବୃଦ୍ଧିରେ ସହାୟକ ହେବା ସହ ସେମାନଙ୍କୁ କୁଶଳୀ କରିପାରିବ । ଇଞ୍ଜିନିୟର, ବୈଷୟିକ କର୍ମଚାରୀ, ପରିଚାଳକ ଆଦିଙ୍କ ତାଲିମ ନିମନ୍ତେ ମଧ୍ୟ ଏହି ଏମ୍ଓୟୁ ସହାୟକ ହୋଇପାରିବ ।
ମହାକାଶର ଶାନ୍ତିପୂର୍ଣ୍ଣ ଉପଯୋଗ ଲାଗି ଭାରତ-ଆର୍ମେନିଆ ମଧ୍ୟରେ ବୁଝାମଣାକୁ କେନ୍ଦ୍ର କ୍ୟାବିନେଟର ଅନୁମୋଦନ

ମହାକାଶର ଶାନ୍ତିପୂର୍ଣ୍ଣ ଉପଯୋଗ ଲାଗି ଭାରତ ଏବଂ ଆର୍ମେନିଆ ମଧ୍ୟରେ ସ୍ୱାକ୍ଷରିତ ହୋଇଥିବା ବୁଝାମଣାପତ୍ର (ଏମ୍ଓୟୁ)କୁ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଅନୁମୋଦନ ମିଳିଛି । ଏହି ଏମ୍ଓୟୁ ଏପ୍ରିଲ୍ 2017ରେ ସ୍ୱାକ୍ଷରିତ ହୋଇସାରିଛି । ଏହି ଏମ୍ଓୟୁ ଦ୍ୱାରା ଦୁଇ ଦେଶ ମଧ୍ୟରେ ମହାକାଶ ବିଜ୍ଞାନ, ପ୍ରଯୁକ୍ତି ଏବଂ ପ୍ରୟୋଗ ଯେପରିକି ଭୂପୃଷ୍ଠର ରିମୋଟ୍ ସେନ୍ସିଂ, ଉପଗ୍ରହ ଯୋଗାଯୋଗ ଏବଂ ଉପଗ୍ରହ ଆଧାରିତ ନେଭିଗେସନ୍; ମହାକାଶ ବିଜ୍ଞାନ ଏବଂ ଗ୍ରହ ଅନୁସନ୍ଧାନ, ମହାକାଶଯାନ ଏବଂ ମହାକାଶ ବ୍ୟବସ୍ଥା ଏବଂ ଭୂବ୍ୟବସ୍ଥା; ମହାକାଶ ପ୍ରଯୁକ୍ତିର ଉପଯୋଗ ଆଦି କ୍ଷେତ୍ରରେ ସହଯୋଗ ବୃଦ୍ଧି ପାଇବ । ଏମ୍ଓୟୁର ନିୟମ ଅନୁଯାୟୀ ଏକ ଯୁଗ୍ମ କାର୍ଯ୍ୟକାରୀ କମିଟି ଗଠନ କରାଯିବ । ଏଥିରେ ଭାରତୀୟ ମହାକାଶ ବିଭାଗ/ଭାରତୀୟ ମହାକାଶ ଗବେଷଣା ସଂଗଠନ (ଡିଓଏସ୍/ଇସ୍ରୋ) ଏବଂ ଆର୍ମେନିଆ ସାଧାରଣତନ୍ତ୍ରର ଶିକ୍ଷା ଏବଂ ବିଜ୍ଞାନ ମନ୍ତ୍ରଣାଳୟ ଅଧୀନ ଷ୍ଟେଟ୍ କମିଟି ଅଫ୍ ସାଇନ୍ସର ପ୍ରତିନିଧିମାନେ ସଦସ୍ୟ ରହିବେ । ଏମ୍ଓୟୁର ଅବଧି ଏବଂ ଏହାକୁ କାର୍ଯ୍ୟକାରୀ କରିବା ଲାଗି ଏହି କମିଟି କାର୍ଯ୍ୟ ଖସଡ଼ା ପ୍ରସ୍ତୁତ କରିବ । ଭୂପୃଷ୍ଠର ରିମୋଟ୍ ସେନ୍ସିଂ, ଉପଗ୍ରହ ଯୋଗାଯୋଗ, ଉପଗ୍ରହ ନେଭିଗେସନ୍, ମହାକାଶ ବିଜ୍ଞାନ ଏବଂ ମହାକାଶ ଅନୁସନ୍ଧାନ ଆଦି କ୍ଷେତ୍ରରେ ରହିଥିବା ସମ୍ଭାବନାର ପ୍ରୟୋଗ ଏବଂ ନୂତନ ଗବେଷଣା ଲାଗି ଏହା ଭରପୂର ସୁଯୋଗ ଦେବ । ମାନବ ସମାଜର କଲ୍ୟାଣ ନିମନ୍ତେ ମହାକାଶ ପ୍ରଯୁକ୍ତିର ଉପଯୋଗ କ୍ଷେତ୍ରରେ ଦୁଇ ଦେଶ ମିଳିତ ଭାବେ ପଦକ୍ଷେପ ନେବାର ବ୍ୟବସ୍ଥା ଏହି ଏମ୍ଓୟୁରେ ରହିଛି । ଏହାଦ୍ୱାରା ଦୁଇ ଦେଶର ସବୁ ଅଂଚଳ ଏବଂ ପ୍ରତ୍ୟେକ ବର୍ଗ ଉପକୃତ ହୋଇପାରିବେ । ଉପଲବ୍ଧ ସମ୍ବଳର ସୀମା ଭିତରେ ରହି ଦୁଇ ଦେଶର ନିଜ ନିଜର ବଜେଟ୍ ଆଧାରିତ ନିୟମ ଏବଂ ସର୍ତ୍ତାବଳୀ ଅନୁଯାୟୀ ସମ୍ପୃକ୍ତ କାର୍ଯ୍ୟକାରୀ ସଂଗଠନଗୁଡ଼ିକ ଏହି ଏମ୍ଓୟୁ କାର୍ଯ୍ୟକାରୀ କରିବାରେ ଆବଶ୍ୟକ ବ୍ୟୟ କରିବେ । କାର୍ଯ୍ୟକ୍ରମର କ୍ଷେତ୍ର ଏବଂ ଭିନ୍ନତା ଅନୁଯାୟୀ ଏମ୍ଓୟୁ ଅଧୀନରେ ଥିବା ପ୍ରକଳ୍ପ ଏବଂ କାର୍ଯ୍ୟଗୁଡ଼ିକ ଅଣବ୍ୟବସାୟିକ ଅଥବା ବ୍ୟବସାୟିକ ଆଧାରରେ କାର୍ଯ୍ୟକାରୀ କରାଯିବ । ଏହା ଆପୋଷ ପୈଠ କିମ୍ବା କ୍ଷତିପୂରଣ ବ୍ୟବସ୍ଥା ଅଥବା ଅନୁବନ୍ଧ ଅନୁଯାୟୀ କାର୍ଯ୍ୟକାରୀ ହେବ ।
ଭାରତୀୟ ଭେଷଜ ଗବେଷଣା ପରିଷଦ (ଆଇସିଏମ୍‌ଆର୍‌), ଭାରତ ଏବଂ ଫାଉଣ୍ଡେସନ୍ ଫର୍ ଇନୋଭେଟିଭ୍ ନ୍ୟୁ ଡାଇଗ୍ନୋଷ୍ଟିକ୍ (ଏଫ୍‍ଆଇଏନ୍‍ଡି), ସ୍ୱିଜରଲ୍ୟାଣ୍ଡ ମଧ୍ୟରେ ବୁଝାମଣାପତ୍ରକୁ କ୍ୟାବିନେଟ୍ ଅନୁମୋଦନ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଭାରତୀୟ ଭେଷଜ ଗବେଷଣା ପରିଷଦ (ଆଇସିଏମଆର) ଏବଂ ଫାଉଣ୍ଡେସନ ଫର ଇନୋଭେଟିଭ୍ ନ୍ୟୁ ଡାଇଗ୍ନୋଷ୍ଟିକ୍ (ଏଫ୍‍ଆଇଏନ୍‍ଡି) ସ୍ୱିଜରଲ୍ୟାଣ୍ଡ ମଧ୍ୟରେ ଆନ୍ତର୍ଜାତୀୟ ବିଜ୍ଞାନ ଏବଂ ବୈଷୟିକ ସହଯୋଗ ଏବଂ ପାରସ୍ପରିକ ଆଗ୍ରହ କ୍ଷେତ୍ରରେ ସହଯୋଗକୁ ପ୍ରୋତ୍ସାହିତ କରିବା ଲାଗି ସ୍ୱାକ୍ଷରିତ ଏକ ରାଜିନାମା ବିଷୟରେ ସୂଚନା ଦିଆଯାଇଛି । ଫେବୃଆରୀ ୨୦୨୧ ରେ ଭାରତ ଦ୍ୱାରା ଏହି ରାଜିନାମା ସ୍ୱାକ୍ଷରିତ ହୋଇଛି । ଉପକାରିତା: ଏହି ରାଜିନାମା ଭାରତ ଓ ସ୍ୱିଜରଲ୍ୟାଣ୍ଡ ମଧ୍ୟରେ ପାରସ୍ପରିକ ସ୍ୱାର୍ଥ କ୍ଷେତ୍ରରେ ଆର୍ନ୍ତଜାତୀୟ ବିଜ୍ଞାନ ଏବଂ ବୈଷୟିକ ସହଯୋଗ ସମ୍ପର୍କକୁ ଆହୁରି ଦୃଢ କରିବ । ଆର୍ଥିକ ପ୍ରଭାବ: ଆଇସିଏମ୍‍ଆର ୧୦୦,୦୦୦ ଆମେରିକୀୟ ଡଲାର ପର୍ଯ୍ୟନ୍ତ ଉପଲବ୍ଧ ଅର୍ଥ ପ୍ରଦାନ କରିବାକୁ ପ୍ରତିଶ୍ରୁତିବଦ୍ଧ ଥିବାବେଳେ ଏଫ୍‍ଆଇଏନ୍‍ଡି ସ୍ଥାନୀୟ ଅଂଶୀଦାର ତଥା ଅନୁସନ୍ଧାନକାରୀଙ୍କ ପାଇଁ ଅନୁରୋଧ ପ୍ରସ୍ତାବ (ଆରଏଫ୍‍ପି) ମାଧ୍ୟମରେ ୪୦୦,୦୦୦ ଆମେରିକୀୟ ଡଲାର ପର୍ଯ୍ୟନ୍ତ ଉପଲବ୍ଧ ପାଣ୍ଠି ଯୋଗାଇବ । ପୃଷ୍ଠଭୂମି: ଆସିଏମ୍‍ଆର ଇଣ୍ଟ୍ରାମୁରାଲ୍ ଏବଂ ଏକ୍ସଟ୍ରାମୁରାଲ୍ ଗବେଷଣା ମାଧ୍ୟମରେ ଦେଶରେ ଜୈବିକ ଚିକିତ୍ସା ଅନୁସନ୍ଧାନକୁ ପ୍ରୋତ୍ସାହିତ କରେ । ଏଫ୍‍ଆଇଏନ୍‍ଡି ହେଉଛି ଏକ ସ୍ୱାଧୀନ ଅଣ–ଲାଭକାରୀ ସଂଗଠନ ଯାହାକି ଭାରତୀୟ କମ୍ପାନୀ ଅଧିନିୟମ, ୨୦୧୩ ର ଧାରା ୮ ଅନୁଯାୟୀ ସୃଷ୍ଟି ହୋଇଛି ।
ସଂସଦରେ  ଗ୍ରାଚ୍ୟୁଇଟି  ପ୍ରଦାନ (ସଂଶୋଧନ) ବିଲ, 2017 ଆଗତ ପ୍ରସ୍ତାବକୁ କ୍ୟାବିନେଟ ମଞ୍ଜୁରି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କ ଅଧ୍ୟକ୍ଷତାରେ ଆଜି ଅନୁଷ୍ଠିତ କେନ୍ଦ୍ର କ୍ୟାବିନେଟ ବୈଠକରେ ଗ୍ରାଚ୍ୟୁଇଟି ପ୍ରଦାନ (ସଂଶୋଧନ) ବିଲ, 2017 ଉପସ୍ଥାପନ କରିବା ପ୍ରସ୍ତାବକୁ ମଞ୍ଜୁରି ପ୍ରଦାନ କରାଯାଇଛି । ଏହି ସଂଶୋଧନ ଦ୍ୱାରା ଘରୋଇ କ୍ଷେତ୍ର ଏବଂ ସରକାରଙ୍କ ଅଧୀନରେ ଥିବା ରାଷ୍ଟ୍ରାୟତ୍ତ ଉଦ୍ୟୋଗ/ସ୍ୱାୟତ୍ତ ସଂସ୍ଥାରେ କାର୍ଯ୍ୟରତ କର୍ମଚାରୀଙ୍କ ଗ୍ରାଚ୍ୟୁଇଟିର ସର୍ବାଧିକ ସୀମାରେ ବୃଦ୍ଧି ଘଟିବ, ଯେଉଁମାନେ ଅନ୍ୟାନ୍ୟ କେନ୍ଦ୍ର ସରକାରୀ କର୍ମଚାରୀଙ୍କ ଭଳି ସିସିଏସ୍ (ପେନସନ୍) ନିୟମାବଳୀ ଅଧୀନରେ ସାମିଲ୍ ନୁହନ୍ତି । ବର୍ତ୍ତମାନ ଗ୍ରାଚ୍ୟୁଇଟି ପ୍ରଦାନ ଅଧିନିୟମ, 1972 ଜରିଆରେ 10 କିମ୍ବା ତତୋଧିକ ଲୋକଙ୍କୁ ନିୟୋଜିତ କରିଥିବା ସଂସ୍ଥାର ଶ୍ରମିକ କର୍ମଚାରୀଙ୍କୁ ଗ୍ରାଚ୍ୟୁଇଟି ପ୍ରଦାନର ବ୍ୟବସ୍ଥା ରହିଛି । ଏହି ଅଧିନିୟମ ଲାଗୁ କରିବାର ମୁଖ୍ୟ ଉଦ୍ଦେଶ୍ୟ ହେଲା- ଅବସର ଗ୍ରହଣ କରିବା ପରେ କର୍ମଚାରୀଙ୍କୁ ସାମାଜିକ ସୁରକ୍ଷା ପ୍ରଦାନ କରିବା । ସେମାନେ ନିୟମାବଳୀ ଅଧୀନରେ ଅବସର ନେଇଥାନ୍ତୁ କିମ୍ବା ଶରୀରର କୌଣସି ଗୁରୁତ୍ୱପୂର୍ଣ୍ଣ ଅଙ୍ଗ ଅଚଳ ହୋଇଯିବାରୁ ଶାରୀରିକ ଅକ୍ଷମତା କାରଣରୁ ଅବସର ନେଇଥାନ୍ତୁ, ଏହି ଅଧିନିୟମ ଅନ୍ତର୍ଗତ ଗ୍ରାଚ୍ୟୁଇଟି ରାଶି ଉପରେ ବର୍ତ୍ତମାନର ସର୍ବାଧିକ ସୀମା 10 ଲକ୍ଷ ଟଙ୍କା ରହିଛି । ତେବେ ସପ୍ତମ ବେତନ କମିଶନଙ୍କ ସୁପାରିଶ ଆଧାରରେ କେନ୍ଦ୍ର କର୍ମଚାରୀମାନଙ୍କୁ 01.01.2016ରୁ ଗ୍ରାଚ୍ୟୁଇଟି ପ୍ରଦାନ ସୀମା 20 ଲକ୍ଷ ଟଙ୍କାକୁ ବୃଦ୍ଧି କରାଯାଇଛି । ଏହାକୁ ଦୃଷ୍ଟିରେ ରଖି କେନ୍ଦ୍ର ସରକାର ସବୁ ବର୍ଗର ଶ୍ରମିକ କର୍ମଚାରୀଙ୍କୁ ସମାନ ଆକାରର ଗ୍ରାଚ୍ୟୁଇଟି ଦେବା ନିମନ୍ତେ 1972ର ଅଧିନିୟମରେ ସଂଶୋଧନ ଆଣିବା ଲାଗି ନିଷ୍ପତ୍ତି ନେଇଛନ୍ତି ।
ପ୍ରଧାନମନ୍ତ୍ରୀ ଡିସେମ୍ବର ୧୮ ରେ ଶାହାଜାହାନପୁରରେ ଗଙ୍ଗା ଏକ୍ସପ୍ରେସୱେର ଭିତ୍ତିପ୍ରସ୍ତର ସ୍ଥାପନ କରିବେ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ୧୮ ଡିସେମ୍ବର ୨୦୨୧ ରେ ଉତ୍ତରପ୍ରଦେଶର ଶାହାଜାହାନପୁରରେ ଗଙ୍ଗା ଏକ୍ସପ୍ରେସୱେର ଭିତ୍ତି ପ୍ରସ୍ତର ସ୍ଥାପନ କରିବେ । ଏକ୍ସପ୍ରେସୱେ ପଛରେ ପ୍ରେରଣା ହେଉଛି ସମଗ୍ର ଦେଶରେ ଦ୍ରୁତ ଗତିଶୀଳ ସଂଯୋଗ ଯୋଗାଇବା ପାଇଁ ପ୍ରଧାନମନ୍ତ୍ରୀଙ୍କ ଦୂରଦୃଷ୍ଟି । ୫୯୪ କିଲୋମିଟର ଲମ୍ବା ଛଅ ଲେନ ବିଶିଷ୍ଟ ଏକ୍ସପ୍ରେସୱେ ୩୬,୨୦୦ କୋଟିରୁ ଅଧିକ ମୂଲ୍ୟରେ ର୍ନିମାଣ ହେବ । ମିରଟର ବିଜାଉଲି ଗାଁ ନିକଟରୁ ଆରମ୍ଭ ହୋଇ ଏକ୍ସପ୍ରେସୱେ ପ୍ରୟାଗରାଜର ଜୁଦାପୁର ଦାଣ୍ଡୁ ଗ୍ରାମ ନିକଟ ପର୍ଯ୍ୟନ୍ତ ଲମ୍ବିବ । ଏହା ମିରଟ, ହାପୁର, ବୁଲନ୍ଦଶାହର, ଆମରୋହା, ସମ୍ଭଲ, ବୁଦାଉନ୍‌, ଶାହାଜାହାନପୁର, ହାରଦୋଇ, ଉନ୍ନାଓ, ରାଏବରେଲି, ପ୍ରତାପଗଡ ଏବଂ ପ୍ରୟାଗରାଜ ଦେଇ ଯିବ । କାର୍ଯ୍ୟ ସମାପ୍ତ ହେବା ପରେ ଏହା ଉତ୍ତରପ୍ରଦେଶର ଦୀର୍ଘତମ ଏକ୍ସପ୍ରେସୱେ ହୋଇ ରାଜ୍ୟର ପଶ୍ଚିମ ଏବଂ ପୂର୍ବ ଅଞ୍ଚଳକୁ ସଂଯୋଗ କରିବ । ଶାହଜାହାନପୁରର ଏକ୍ସପ୍ରେସୱେରେ ଜରୁରୀକାଳୀନ ବିମାନ ଚଳାଚଳ ଏବଂ ଅବତରଣ କରିବାରେ ସହାୟତା ଲାଗି ୩.୫ କିଲୋମିଟର ଲମ୍ବା ଏୟାର ଷ୍ଟ୍ରିପ୍ ମଧ୍ୟ ର୍ନିମାଣ କରାଯିବ । ଏକ୍ସପ୍ରେସୱେରେ ଏକ ଶିଳ୍ପ କରିଡର ମଧ୍ୟ ର୍ନିମାଣ କରିବାକୁ ପ୍ରସ୍ତାବ ଦିଆଯାଇଛି । ଏକ୍ସପ୍ରେସୱେ ଶିଳ୍ପ ବିକାଶ, ବାଣିଜ୍ୟ, କୃଷି, ପର୍ଯ୍ୟଟନ ଇତ୍ୟାଦି ସହିତ ଏକାଧିକ କ୍ଷେତ୍ରକୁ ଗତି ପ୍ରଦାନ କରିବ ଏବଂ ଏହା ଏହି ଅଞ୍ଚଳର ସାମାଜିକ–ଅର୍ଥନୈତିକ ବିକାଶରେ ଏକ ବଡ଼ ସହାୟକ ହେବ ।
ଆସନ୍ତା ଦେଢ଼ ବର୍ଷ ମଧ୍ୟରେ ମିଶନ ମୋଡରେ ୧୦ ଲକ୍ଷ ଲୋକଙ୍କୁ ନିଯୁକ୍ତି ଦେବେ ସରକାର : ପ୍ରଧାନମନ୍ତ୍ରୀ

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ସରକାରଙ୍କ ସବୁ ବିଭାଗ ଓ ମନ୍ତ୍ରଣାଳୟର ମାନବ ସମ୍ବଳ ସ୍ଥିତି ସମୀକ୍ଷା କରିଛନ୍ତି । ଆସନ୍ତା ଦେଢ଼ ବର୍ଷ ମଧ୍ୟରେ ସରକାରଙ୍କ ଦ୍ଵାରା ମିଶନ ମୋଡରେ ୧୦ ଲକ୍ଷ ଲୋକଙ୍କୁ ନିଯୁକ୍ତି ଦେବା ଲାଗି ମଧ୍ୟ ସେ ନିର୍ଦ୍ଦେଶ ଦେଇଛନ୍ତି । ଏ ସମ୍ପର୍କରେ ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟ ପକ୍ଷରୁ ଟୁଇଟ୍‌ କରାଯାଇଛି; ‘‘ପ୍ରଧାନମନ୍ତ୍ରୀ ନରେନ୍ଦ୍ର ମୋଦୀ ସବୁ ବିଭାଗ ଓ ମନ୍ତ୍ରଣାଳୟର ମାନବ ସମ୍ବଳ ସ୍ଥିତି ସମୀକ୍ଷା କରିଛନ୍ତି ଏବଂ ଆସନ୍ତା ଦେଢ଼ ବର୍ଷ ମଧ୍ୟରେ ସରକାରଙ୍କ ଦ୍ଵାରା ୧୦ ଲକ୍ଷ ଲୋକଙ୍କୁ ନିଯୁକ୍ତି ନିମନ୍ତେ ନିର୍ଦ୍ଦେଶ ଦେଇଛନ୍ତି ।’’
ପ୍ରଧାନମନ୍ତ୍ରୀଙ୍କୁ ଭେଟିଲେ ମାର୍କିନ କଂଗ୍ରେସ ପ୍ରତିନିଧି ଦଳ

ଆମେରିକୀୟ କଂଗ୍ରେସର 26 ଜଣ ସଦସ୍ୟଙ୍କୁ ନେଇ ଏକ ଦ୍ୱିସଦନୀୟ ପ୍ରତିନିଧି ଦଳ ଆଜି ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀଙ୍କୁ ଭେଟି ଆଲୋଚନା କରିଛନ୍ତି । ପ୍ରଧାନମନ୍ତ୍ରୀ ଶ୍ରୀ ମୋଦୀ ଭାରତ ମାଟିରେ କଂଗ୍ରେସ ପ୍ରତିନିଧି ଦଳକୁ ସ୍ୱାଗତ ଜଣାଇଥିଲେ । ଏହି ଅବସରରେ ପ୍ରଧାନମନ୍ତ୍ରୀ କହିଥିଲେ ଯେ, ଆମେରିକାରେ ନବଗଠିତ ସରକାର ଏବଂ କଂଗ୍ରେସ ସହିତ ଭାରତର ଦ୍ୱିପାକ୍ଷିକ ସମ୍ପର୍କ ସୁଦୃଢ଼ କରିବା ଦିଗରେ ଏହା ଏକ ଉତ୍ତମ ଆରମ୍ଭ । ଆମେରିକା ରାଷ୍ଟ୍ରପତି ଡୋନାଲ୍ଡ ଟ୍ରମ୍ପଙ୍କ ସହିତ ହୋଇଥିବା ସକାରାତ୍ମକ ଆଲୋଚନା ସମ୍ପର୍କରେ ଅବତାରଣା କରିବା ସହିତ ଗତ ଅଢ଼େଇ ବର୍ଷ ମଧ୍ୟରେ ଅଧିକ ସୁଦୃଢ଼ ହୋଇଥିବା ଭାରତ ଏବଂ ଆମେରିକା ଦ୍ୱିପାକ୍ଷିକ ସମ୍ପର୍କ ପ୍ରତି ପ୍ରଧାନମନ୍ତ୍ରୀ ନିଜର ବଚନବଦ୍ଧତା ଜାହିର କରିଥିଲେ । ଏହି ପରିପ୍ରେକ୍ଷୀରେ ଦୁଇ ଦେଶର ସମ୍ପର୍କ ସୁଦୃଢ଼ କରିବା କ୍ଷେତ୍ରରେ ଆମେରିକୀୟ କଂଗ୍ରେସର ସହଯୋଗକୁ ସେ ଉଚ୍ଚ ପ୍ରଶଂସା କରିଥିଲେ । ଉଭୟ ରାଷ୍ଟ୍ର କିଭଳି ଆହୁରି ଅଧିକ ନିକଟତର ହୋଇ କାର୍ଯ୍ୟ କରିପାରିବେ ଏବଂ ଦୁଇ ଦେଶର ସମୃଦ୍ଧି ନିମନ୍ତେ ଉଭୟ ଦେଶର ଜନସାଧାରଣଙ୍କ ମଧ୍ୟରେ ସମ୍ପର୍କକୁ ଅଧିକ ନିବିଡ଼ କରିବା କ୍ଷେତ୍ରରେ ସହଯୋଗ କରିବା ଉପରେ ପ୍ରଧାନମନ୍ତ୍ରୀ ଶ୍ରୀ ମୋଦୀ ଆଲୋକପାତ କରିଥିଲେ । ଇତ୍ୟବସରରେ ଆମେରିକୀୟ ଅର୍ଥବ୍ୟବସ୍ଥା ଏବଂ ସମାଜକୁ ସମୃଦ୍ଧ କରିବାରେ ଭାରତର କୁଶଳୀ ପ୍ରତିଭାମାନଙ୍କ ଭୂମିକା ସମ୍ପର୍କରେ ପ୍ରଧାନମନ୍ତ୍ରୀ ଉଲ୍ଲେଖ କରିଥିଲେ । କୁଶଳୀ ପେସାଦାରମାନଙ୍କ ପାଇଁ ଅଧିକ ଫଳପ୍ରଦ, ସନ୍ତୁଳିତ ତଥା ଦୂରଦୃଷ୍ଟି ସମ୍ପନ୍ନ ପରିବେଶ ସୃଷ୍ଟି କରିବା ଲାଗି ପ୍ରଧାନମନ୍ତ୍ରୀ ଶ୍ରୀ ମୋଦୀ ମାର୍କିନ୍ ପ୍ରତିନିଧି ମଣ୍ଡଳୀଙ୍କୁ ପରାମର୍ଶ ଜଣାଇଥିଲେ ।
ପ୍ରଧାନମନ୍ତ୍ରୀ ୧୫-୧୮ ବୟସ ବର୍ଗରେ ୨ କୋଟି ପିଲାଙ୍କ ଟୀକାକରଣକୁ ପ୍ରଶଂସା କରିଛନ୍ତି

ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଟୀକାକରଣର ଗତି ବଜାୟ ରଖିବାକୁ ସମସ୍ତଙ୍କୁ ଅନୁରୋଧ କରିଛନ୍ତି ଏବଂ କୋଭିଡର ଉପଯୁକ୍ତ ମାର୍ଗଦର୍ଶିକା ଅନୁସରଣ କରିବାକୁ ସମସ୍ତଙ୍କୁ କହିଛନ୍ତି । କେନ୍ଦ୍ର ସ୍ୱାସ୍ଥ୍ୟମନ୍ତ୍ରୀ ଡକ୍ଟର ମନସୁଖ ମାଣ୍ଡଭ୍ୟଙ୍କ ଏକ ଟୁଇଟକୁ ଉଦ୍ଧୃତ କରି ପ୍ରଧାନମନ୍ତ୍ରୀ କହିଛନ୍ତି: “ଉତ୍କୃଷ୍ଟ! ମୋର ଯୁବକ ବନ୍ଧୁମାନେ ଭଲ କାମ କରିଛନ୍ତି ଚାଲନ୍ତୁ ଏହି ଗତି ଜାରି ରଖିବା ପ୍ରତ୍ୟେକଙ୍କୁ କୋଭିଡ-୧୯ ସମ୍ବନ୍ଧୀୟ ମାର୍ଗଦର୍ଶିକାଗୁଡିକ ଅନୁସରଣ କରିବାକୁ ଏବଂ ଟୀକାକରଣ କରିବାକୁ ଅନୁରୋଧ, ଯଦି ଆପଣ ତାହା କରିନାହାନ୍ତି ।”
ଜଗଦୀଶ ଠକ୍କରଙ୍କ ବିୟୋଗରେ ପ୍ରଧାନମନ୍ତ୍ରୀଙ୍କ ଶୋକ

ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ଜନସମ୍ପର୍କ ଅଧିକାରୀ ଶ୍ରୀ ଜଗଦୀଶ ଠକ୍କରଙ୍କ ବିୟୋଗରେ ପ୍ରଧାନମନ୍ତ୍ରୀ ଶ୍ରୀ ନରେନ୍ଦ୍ର ମୋଦୀ ଶୋକ ବ୍ୟକ୍ତ କରିଛନ୍ତି । “ପ୍ରଧାନମନ୍ତ୍ରୀଙ୍କ କାର୍ଯ୍ୟାଳୟର ଜନସମ୍ପର୍କ ଅଧିକାରୀ ଶ୍ରୀ ଜଗଦୀଶ ଠକ୍କରଙ୍କ ବିୟୋଗରେ ମୁଁ ମର୍ମାହତ । ଜଗଦୀଶ ଭାଇ ଜଣେ ବରିଷ୍ଠ ପତ୍ରକାର ଏବଂ ଗୁଜରାଟ ଓ ଦିଲ୍ଲୀରେ ତାଙ୍କ ସହିତ ବହୁ ବର୍ଷ କାର୍ଯ୍ୟ କରିବାର ଆନନ୍ଦ ମୋର ଥିଲା । ସରଳତା ଏବଂ ଖୋଲା ହୃଦୟ ଭରା ଜୀବନଶୈଳୀ ଲାଗି ସେ ଭଲଭାବେ ପରିଚିତ ଥିଲେ । ବର୍ଷ ବର୍ଷ ଧରି ପତ୍ରକାରମାନେ ଜଗଦୀଶ ଭାଇଙ୍କ ସହିତ ପ୍ରତ୍ୟହ ମତ ବିନିମୟ କରିଆସୁଥିଲେ । ପୂର୍ବରୁ ଗୁଜରାଟର ଅନେକ ମୁଖ୍ୟମନ୍ତ୍ରୀଙ୍କ ସହ ସେ କାର୍ଯ୍ୟ କରିଥିଲେ । ଆମେ ଏକ ବିସ୍ମୟ ପୁରୁଷଙ୍କୁ ହରାଇଲୁ, ଯିଏକି ନିଜ କାର୍ଯ୍ୟକୁ ଭଲ ପାଉଥିଲେ ଏବଂ ଅତି ନିଷ୍ଠାର ସହ ସମ୍ପାଦନ କରୁଥିଲେ । ତାଙ୍କ ପରିବାର ଓ ଶୁଭେଚ୍ଛୁଙ୍କୁ ଗଭୀର ସମବେଦନା,” ବୋଲି ପ୍ରଧାନମନ୍ତ୍ରୀ କହିଛନ୍ତି ।